Samkynd gifta: Kirkjan má sjálv taka støðu Nógv kjak hevur verið um samkynd skulu sleppa at gifta seg í kirkju og samkomum í sambandi við viðgerðina av broytingunum í hjúnabandslógini. Men júst hetta er ein spurningur, sum LGBT Føroyar ikki blandar seg uppí. -Onkur royndi at grugga málið við at øsa fólk upp, men tað hevur ikki verið ætlanin hjá okkum at sleppa inn í kirkjur og samkomur at gifta okkum, sigur Eiler Fagraklett, talsmaður fyri LGBT, nú løgtingið hevur samtykt at fremja broytingarnar. -Málið hjá okkum var at sleppa at giftast borgarliga, og um kirkjan ella samkomurnar skulu taka støðu til nakað, so verður tað eitt mál fyri tær, leggur hann afturat. Í øðrum londum hevur tað víst seg, at trýstið á kirkjuna og samkomurnar er komið innanífrá, og ikki frá felagsskapum, sum tala søkina hjá teimum samkyndu. Og soleiðis verður tað kanska eisini í Føroyum. Í hvussu so er, so fer LGBT ikki at gera nakað við hetta. Framtíðar virksemið hjá LGBT fer millum annað at snúgva seg um yvirtøkuna av familju- og arvarættinum.